Efesus 3:1-13.
Yumi skelim Efesus 3:1-13 pinis na yumi bin kisim save long Pol yet – em i wanem kain man – em i wanem kain wokman bilong God.
Tasol Pol i no mekim dispela toktok long Efesus 3:1-13 bai yumi ken i save long em tasol. Nogat. Yumi ken i save long em, tasol em i mekim dispela toktok bilong soim yumi narapela samting – samting i bikpela samting stret – samting i as bilong plen na wok bilong God long hia long dispela graun.
Nau bai yumi skelim Efesus 3:1-13 gen na yumi kisim save long dispela bikpela samting Pol i tokaut long en. Dispela tok bilong Pol i ken i skulim yumi long 3-pela samting…
1. Sios em i as bilong plen bilong God.
Lukim na ritim lain 2-10, na lukluk gut long lain 11.
Long lain 2-10 Pol em i tok olsem, wanpela samting i hait pastaim, tasol nau Holi Spirit bilong God i putim dispela hait samting long ples klia long ol aposel na long ol profet. Ol narapela jeneresen bipo ol i no klia gut long dispela samting. Tasol nau Holi Spirit i putim dispela hait samting long ples klia na yumi olgeta yumi ken i save long em.
Na dispela tok hait em i wanem samting? Lukim lain 6. Ol wanwan Jentail manmeri na ol wanwan Israel manmeri bai i stap long wanpela bodi – Pol i minim wanpela nupela komyuniti – em i tok long sios – ol wanwan Jentail manmeri na ol wanwan Israel manmeri bai i stap long sios (wanpela bodi) na tupela wantaim bai kisim olgeta samting God i bin promisim.
Na God i bin promisim wanem samting? God i bin promisim olgeta blesim bilong heven (lukim Efesus 1:3). Olsem na, em i no ol Israel manmeri tasol bai kisim. Nogat. Ol wanwan Jentail manmeri i pas long Krais wantaim ol wanwan Israel manmeri i pas long Krais – tupela wantaim bai pas long Krais na kisim olgeta blesim bilong heven.
Long lain 7-10 Pol em i stori olsem, “God i bin makim mi na mekim mi kamap wokman bilong autim dispela tok hait – dispela gutnius – long olgeta manmeri.”
Orait, nau lukim lain 11. Pol i tok olsem, “Ol dispela samting em i plen bilong God bilong oltaim oltaim, na long wok bilong Krais Jisas, BIKPELA bilong yumi, God i kamapim pinis plen bilong Em.”
Ol dispela samting – dispela tok i makim ol dispela samting we God i pasim ol wanwan manmeri wantaim long wanpela nupela sios komyuniti femili bilong God – ol dispela samting em i plen bilong God bilong oltaim oltaim. God Em i gat wanpela plen bilong Em tasol – Em i bosim na kontrolim na wokim olgeta samting bilong kamapim sios femili bilong Em. Sios femili tasol em i as bilong plen bilong God.
Na sios em i wanem samting? Sios em i manmeri God i bin makim na pasim long Krais, na Krais i bin mekim wok bilong mekim ol i kamap holi na i no gat asua long ai bilong God. Sios em i manmeri God i bin adoptim na mekim ol i kamap femili bilong Em. Sios em i manmeri Holi Spirit i bin mekim wok long laip bilong ol na Em i opim ai na ia na bel bilong ol na ol i luksave long wok Krais i bin mekim bilong ol, na ol i harim tok Krais i tokim ol, na ol i tanim bel na bilipim na trastim feitful wok bilong Krais na ol i stap aninit tru long Krais. Ol dispela kain manmeri ol i sios bilong God. (Lukim Efesus sapta 1.)
Em olsem na taim ol dispela kain manmeri long taun Efesus i pas wantaim, orait ol i sios bilong God. Na taim ol dispela kain manmeri long wanpela taun bilong P.N.G. i pas wantaim, orait ol i sios bilong God. Na taim ol dispela kain manmeri long wanpela viles long P.N.G. i pas wantaim, orait ol i sios bilong God.
Na bihain, God bai kisim ol dispela wanwan sios Em i bin kamapim na Em bai pasim ol long wanpela bikpela sios long heven, na olgeta bai pas i go i go i go olgeta oltaim oltaim. (Lukim Efesus 1:9-10.)
Dispela em i plen bilong God bilong oltaim oltaim. God i laik pasim ol manmeri Em i bin kisim bek – Em i laik pasim ol long wanwan sios femili komyuniti, na bihain Em bai pasim ol wanwan sios long wanpela bikpela sios femili komyuniti long heven, na olgeta manmeri bilong Em bai pas olgeta i go i go i go olgeta oltaim oltaim aninit long Jisas, Hetman bilong sios.
Em olsem na, sios femili em i no samting nating. Sios komyuniti em i no samting nating. Hau yumi save sindaun wantaim insait long sios em i no samting nating – hau yumi pas wantaim insait long sios em i no samting nating. Pasin sios i mekim em i no samting nating.
Planti manmeri ol i tingim lotu tasol – ol i tingting long mekim lotu pasin na ol i no kea hau ol manmeri bilong sios femili i sindaun wantaim – ol i no kea hau ol manmeri bilong sios komyuniti i pas wantaim. Tasol, hau yumi i bilipim na trastim God long kisim bek yumi long feitful wok bilong Jisas long diwai kros i pas wantaim em i no liklik samting. Nogat. Em i bikpela samting tru bikos God i wok long pasim yumi wantaim. Dispela em i as bilong plen bilong Em.
Yumi mas save olsem, yumi i bilipim na trastim feitful wok bilong Jisas na yumi pas wantaim, orait God Em i no tingim dispela sios femili em i samting nating. Nogat tru. God i no tingim dispela samting em i liklik samting. God i no tingim bung bilong yumi em i pipia samting. Nogat tru. Em i bin mekim bikpela wok bilong kamapim dispela sios femili komyuniti bilong Em.
Na bihain Em bai pasim yumi wantaim ol narapela sios femili i pas long Jisas na i bilipim na trastim God long kisim bek ol long feitful wok bilong Jisas na Em bai kamapim wanpela bikpela sios femili long heven we olgeta bai lukim olgeta samting Em i bin promisim, na bai olgeta i sindaun long olgeta gutpela samting wantaim God na wantaim Jisas, Hetman bilong yumi.
Tru, yumi no save paitim gita na kamapim ol program insait long sios bilong mekim yumi amamas. Tasol, yumi no westim taim bilong yumi. Na yumi no samting nating. Nogat. God i gat wanpela plen tasol, na Em i bihainim dispela bikpela plen bilong Em na Em i kamapim olgeta sios i bilipim na trastim feitful wok bilong Jisas tasol.
Olsem na, yumi pas wantaim! Dispela em i plen bilong God, bai yumi pas wantaim.
2. Sios em i as bilong wok bilong Krais.
Lukim na ritim lain 6-7 na lain 8-11.
Taim aposel Pol em i tokaut long plen bilong God bilong sios femili bilong God, orait em i tokaut long wok bilong Jisas wantaim. Long wanem, dispela tupela samting i pas wantaim na i stap wanpela samting.
Pol i no paul long pasim dispela tupela samting na mekim tupela i stap wanpela. Long wanem? Yu save, God i bin makim na pasim ol manmeri bilong Em long Jisas na Jisas i bin mekim wok bilong mekim ol i kamap holi na i no gat asua. Em olsem na, God Em i adoptim ol na mekim ol i kamap femili bilong Em. God i save pasim ol dispela manmeri long wanpela nupela komyuniti na dispela nupela komyuniti em i sios. Wok bilong Jisas i kamapim sios femili bilong God.
Em olsem na, yumi ken i klia olsem, as bilong wok bilong Krais em bilong kamapim sios bilong God. Krais i no mekim wok bai God i kisim bek ol wanwan manmeri na ol i stap wanpis tasol. Nogat. Krais i mekim wok na God i kisim bek ol wanwan manmeri bilong pasim ol long sios na ol i stap wanpela nupela komyuniti bilong Em.
Ating, sampela manmeri i save kisim rong tingting long wok bilong Krais na ol i kisim rong tingting long sios femili. Sampela manmeri tingim olsem, “Mi yet mi ken i bilipim na trastim Jisas na mi ken i bihainim Jisas, tasol mi no inap pas tumas long sios. Bai mi stap long laik bilong mi.”
Dispela kain tingting i no stret. God i no mekim bikpela wok long dai na kirap bilong Jisas, bai yu ken i stap wanpis tasol. Nogat tru. God i mekim bikpela wok long dai na kirap bilong Jisas, bai olgeta manmeri bilong Jisas i pas wantaim na i stap nupela sios femili komyuniti.
Na sampela manmeri i tingim olsem, “Mi yet mi ken i bilipim na trastim feitful wok bilong Jisas na mi ken i bihainim Jisas, tasol bai mi pas yet long lotu bilong mi, maski ol i bilipim na trastim God long kisim bek ol long lotu pasin bilong ol yet.” Yu save, ol i laik holim tok yumi holim, tasol ol i no laik pas long sios femili bilong God, em ol manmeri i pas wantaim na ol i bilipim na trastim God long kisim bek ol long feitful wok bilong Jisas.
Sori tumas, ating toktok nau mi mekim bai sikrapim bel bilong ol sampela manmeri. Tasol yumi mas save olsem, ol sampela lotu ol i no sios femili bilong God. Long wanem, as ston bilong ol i no tisim bilong ol aposel na ol profet. As ston bilong ol i no gutnius i tokaut long olgeta wok God i bin mekim long Krais bilong kisim bek ol manmeri bilong Em. Nambawan ston bilong ol em i no Krais bikos ol i no tingim wok bilong Krais em inap. Nogat. Ol i tingim olsem ol yet ol i mas mekim wok na God i ken i kisim bek ol long wok na lotu pasin bilong ol yet.
Ol wanwan manmeri i tanim bel na i bilipim na trastim feitful wok bilong Jisas, orait ol i no ken i pas long dispela kain samting. Nogat. Krais i dai na kirap bek bilong kamapim trupela sios femili bilong God, na husat manmeri i tanim bel na i bilipim na trastim God long kisim bek ol long feitful wok bilong Jisas tasol, orait ol i mas pas wantaim trupela sios femili bilong God.
Yumi no ken i grisim ol manmeri i kam long sios bilong yumi. Tasol, yumi mas tok klia olsem, manmeri i bilipim na trastim God long kisim bek ol long feitful wok bilong Jisas, orait ol i mas pas wantaim sios femili komyuniti bilong God i bilipim na trastim feitful wok bilong Jisas. Yumi no ken i pret long mekim dispela toktok. Long dispela wei bai yumi helpim ol na bai yumi mekim wok bilong God.
3. Wok bilong Jisas na sios femili bilong Em em i as bilong wokabaut na sindaun bilong ol manmeri bilong God.
Lukim lain 8-13.
Jisas na wok bilong Jisas na sios femili bilong Em tasol i bin stiaim wokabaut na sindaun bilong aposel Pol. Jisas na wok bilong Jisas na sios femili bilong Em tasol em i nambawan samting long laip bilong Pol. Olsem na, em i wok hat, maski em i kisim hevi long sel (kalabus), em i wok hat long autim gutnius bilong Krais na helpim ol manmeri i pas wantaim insait long sios femili bilong God.
Na wankain olsem, Jisas na wok bilong Jisas na sios femili bilong Em i mas stiaim wokabaut na sindaun bilong yumi tu. Mi no minim olsem, yumi olgeta i mas kamap prisaman olsem Pol. Nogat. Tasol stil, Jisas na wok bilong Jisas na sios femili bilong Em i mas stiaim wokabaut na sindaun bilong yumi.
Yu tingim. Husat i femili trutru bilong yu? Bai yu stap oltaim oltaim wantaim husat?
Dispela samting i no toktok tasol. Nogat. Dispela em i trupela samting tumas. Taim yu tanim bel na bilipim na trastim feitful wok bilong Jisas Krais, long dispela taim stret yu bin lusim olpela femili bilong yu na yu kamap insait long nupela femili komyuniti bilong God.
Sapos yu tanim bel na yu bilipim na trastim God long kisim bek yu long feitful wok bilong Jisas na yu bihainim Jisas, orait yu ken i save olsem, God i bin makim na pasim yu long Krais. Krais i bin mekim wok bai God i kisim bek yu, na Holi Spirit i bin givim bilip long yu, bai yu lusim olpela femili bilong dispela graun na yu pas long wanpela nupela femili we Krais Em i het. Dispela em i trupela femili bilong yu nau.
Na bai yu stap wantaim ol dispela manmeri oltaim oltaim long heven. Yu no inap i stap wantaim ol femili bilong yu bilong dispela graun. Nogat. Long heven olgeta femili bilong dispela graun bai pinis, na femili bilong God tasol bai i stap wantaim God na wantaim Krais.
Yumi i pas long Jisas na long feitful wok bilong Em yumi mas stretim tingting bilong yumi. Yumi mas senisim tingting bilong yumi. Na yumi mas tingim sios femili bilong Jisas em i nambawan femili bilong yumi.
Olsem na, yumi mas lukautim na stap wantaim ol sios femili manmeri wankain olsem ol i wanblut bilong yumi – ol i brata na susa trutru bilong yumi. Lukautim ol, pas wantaim ol, prea wantaim ol, harim tok bilong God wantaim ol, raun wantaim ol, lavim ol, na mekim gutpela long ol.
Galesia 6:10 – “Olsem na, sapos sanis i kamap long yu, orait yu mekim pasin i gutpela long ol narapela manmeri. Tasol, nambawan samting, yu mekim pasin i gutpela long ol manmeri i stap long hauslain bilong bilip.”
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn